26/04/2018 | Administración LocalMunicipal
Sada
Secretaría
Bases reguladoras da XIV Mostra de Teatro Concello de Sada. Premios Lugrís Freire

ANUNCIO A Alcaldía do Concello de Sada por resolución núm.764/2018, do 19/04/18, aprobou as seguintes bases: BASES REGULADORAS DA XIV MOSTRA DE TEATRO CONCELLO DE SADA. PREMIOS LUGRÍS FREIRE ARTIGO 1.–OBXECTO. A Mostra de Teatro do Concello de Sada pretende fomentar a cultura en xeral e as artes escénicas en particular. Configúrase como unha cita anual na que teñen cabida os traballos presentados por compañías de teatro amador para servir de impulso favorecedor da participación popular na cultura e promover o teatro como medio de enriquecemento cultural dos veciños e veciñas. Con este certame inténtase achegar máis o Teatro á poboación de Sada, aportando unha mostra do panorama do teatro amador que se fai dende Galicia e, na medida en que se inscriban compañías foráneas e saian seleccionadas, tamén dende outras comunidades autónomas. A Mostra pretende servir de estímulo e fomentar a participación cidadá activa, que atopa unha canle estable a través da actividade da Escola Municipal de Teatro de Sada. Por último, a Compañía Municipal de Teatro do Concello de Sada terá nesta Mostra un espazo ideal no que facer a estrea das súas obras, sendo tamén unha plataforma axeitada para os demais grupos de teatro afeccionado sadenses. En base ao exposto, as presentes bases regularán os premios e axudas para os participantes na XIV Mostra de Teatro afeccionado de Sada. ARTIGO 2.–REQUISITOS DOS PARTICIPANTES.2.1. Poderán concursar grupos de teatro afeccionados, presentando a concurso o número de obras que desexen, das cales só poderá ser seleccionada unha.2.2. As obras poderán ser representadas en calquera idioma, sempre e cando sexa aceptado pola comisión de selección.2.3. Poderán participar as compañías interesadas, independentemente da súa procedencia ou da súa participación en edicións previas desta Mostra.2.4. Non se aceptarán a concurso obras xa escollidas e representadas en edicións anteriores deste certame.2.5. Será por conta dos grupos participantes a autorización do autor da obra. Os dereitos de representación das obras correrán a cargo do Concello de Sada como organizador. ARTIGO 3.–PRESENTACIÓN DE SOLICITUDES DE INSCRIPCIÓN.3.1. A inscrición das obras presentadas ao certame será realizada por representante autorizado/a da compañía. A inscrición farase mediante a presentación do ANEXO I destas Bases, no que constarán datos sobre a obra e sobre a compañía ou grupo.3.2. Será imprescindible presentar, xunto coa inscrición, un vídeo do espectáculo completo, en formato DVD. Será utilizado para as tarefas da comisión de selección, aceptando os grupos ou compañías que poida ser visualizado pola comisión e polas persoas que realicen o seu asesoramento. Se as compañías o solicitasen, poderá devolvérselles o material audiovisual por correo postal.3.3. Poderase substituír a presentación do DVD en formato físico por un enlace web, con calidade de imaxe e son suficientes. Este enlace deberá permitir a visualización da obra completa. Non será suficiente co envío de “avances/trailers” de presentación da obra.3.4. Xunto coa inscrición deberase presentar toda a documentación posible sobre o grupo ou compañía, como:  Historia da Compañía ou Grupo.  Críticas de prensa.  Certames ós que concorreu.  Fotografía/s en cor do espectáculo.  Plano de luces e necesidades técnicas.  Cartel da obra e programa de man.3.5. A inscrición das obras poderá presentarse no Rexistro do Concello de Sada, ben de xeito presencial ou ben de xeito telemático. Tamén se poderán presentar no Rexistro de calquera órgano administrativo pertencente á Administración Xeral do Estado, no de calquera Administración da Comunidade Autónoma, ou nas oficinas de Correos. Nestes últimos casos, deberán ser logo enviados por correo postal, dirixidos a: XIV MOSTRA DE TEATRO AFECCIONADO. CONCELLO DE SADA. Concello de Sada. Avenida da Mariña, n.º 25. CP 15160 Sada, A Coruña. (O horario do Rexistro é de luns a venres de 9.00 a 14.00 horas). 3.6. Habilitarase unha conta de correo electrónico para consultas e resolución de dúbidas, que será sada. cul@sada. gal. ARTIGO 4.–PRAZO DE INSCRIPCIÓN. O prazo límite de inscrición e entrega da documentación conclúe o venres 4 de maio de 2018. ARTIGO 5.–SELECCIÓN.5.1. A selección das obras será realizada por unha Comisión formada por persoas nomeadas pola Concellería de Cultura e Praias do Concello de Sada. Poderán ser incluídas nesta comisión o persoal docente e participantes da Cía. Municipal e da Escola Municipal de Teatro de Sada.5.2. A Comisión de Selección proporá unha lista de 5 espectáculos que formarán o cartel da “XIV MOSTRA DE TEATRO AFECCIONADO, CONCELLO DE SADA. PREMIOS LUGRÍS FREIRE”. 5.3. A selección realizarase en base a criterios artísticos de posta en escena e calidade interpretativa.5.4. A organización resérvase a posibilidade de incluír no certame algún espectáculo realizado por grupos de teatro locais de forma directa.5.5. As compañías seleccionadas deberán aportar declaración responsable de non estar incursa en ningunha das causas de exclusión previstas no artigo 13 da Lei Xeral de Subvencións (ANEXO II). 5.6. Para poder facer efectivo o ingreso dos premios por selección, as compañías finalmente seleccionadas deberán aportar un xustificante bancario dun número de conta do que sexan titulares, para o ingreso dos importes correspondentes ós premios descritos no ARTIGO 7. ARTIGO 6.–XURADO. A Concellería de Cultura e Praias proporá un xurado que nomeará Alcaldía, e que non terá por qué estar formado polas mesmas persoas encargadas da selección das obras a concurso. Poderá estar formado por profesionais e persoas implicadas no mundo do Teatro e por representantes do Concello de Sada. ARTIGO 7.–PREMIOS. Establécense os seguintes premios: 7.1. Establécese un premio de 400 € para as compañías seleccionadas para a fase de representacións da Mostra. As compañías seleccionadas perderán todo dereito a recibir este premio si non fose posible representar a obra nalgunha das data dispoñibles para o certame, pasando a ser substituídas pola seguinte mellor valorada pola comisión.7.2. Un premio de 400 € ó mellor espectáculo para o xurado en base a criterios artísticos de calidade do texto escollido/creado, posta en escena, calidade das actuacións, escenografía, vestiario, uso do espacio escénico, proposta artística de iluminación e son.7.3. Un premio de 400 € ao mellor espectáculo para o público, mediante a puntuación media acadada na votación directa que se organizará despois de cada función.7.4. Haberá un recoñecemento do xurado á mellor actriz. Valorarase a expresión corporal, a proxección da voz e a dicción, o traballo de construción das personaxes, a coherencia da emoción que motiva a acción dos actores/actrices ó servizo das necesidades da historia que conta a obra. O premio será recoñecido con diploma e coa estatuíña oficial dos “Premios Lugrís Freire”. 7.5. Haberá un recoñecemento do xurado ao mellor actor en base aos criterios do punto anterior, tamén recoñecido con diploma e estatuíña. NOTAS.–Os grupos participantes con domicilio social en Sada non serán incluídos nos premios outorgados polo público. ARTIGO 8.–MEDIOS TÉCNICOS. O Concello de Sada porá a disposición dos grupos seleccionados o material de iluminación e son que se detalla a continuación:  Técnico de sala.  Truss eléctricos con 4 varas (1 para focos frontais con 12 circuítos, 1 cenital con 6 circuítos, unha contra de 6 circuítos e unha contra de 12 circuítos).  FOCOS: 2 recortes Strong e 2 Harmony; 14 pc Strong e Nota (1.000 Kw e 1.200 Kw); 4 PAR (en lentes n.º 1 ou n.º5).  2 módulos de dimmer Samson de 12 canais dobres cada un.  1 Mesa de luces ETC 1296 de 48 canais.  Mesa de son de 8 canais.  Reproductor de CD “Samson” e DVD “TASCAM”.  Amplificador e equipo de P. A. con 2 caixas de 500W, ampliables a 4 en caso necesario.  Caixa negra (sen telón de boca de escena).  Cada compañía deberá traer os filtros necesarios para a iluminación da súa obra. A organización prevé a posibilidade de completar a dotación técnica descrita en caso de que se considere necesario, coordinando cos grupos seleccionados as necesidades de montaxe. ARTIGO 9.–REPRESENTACIÓNS.9.1. Realizaranse todas as representacións no Auditorio da Casa da Cultura Pintor Lloréns.9.2. As tarefas de carga e descarga, así como a montaxe e desmontaxe de decorados e escenografía, serán realizadas por persoal da compañía ou grupo. ARTIGO 10.–DATAS. As funcións de presentación das obras seleccionadas na XIV Mostra de Teatro do Concello de Sada, Premios Pintor Lloréns, terán lugar os sábados do mes de setembro, isto é, os días 1, 8, 15, 22 e 29, fixándose o sábado 6 de outubro como data de celebración da Gala de Clausura e entrega de premios da XIV Mostra. Sempre que sexa posible, a gala pechará coa estrea da última obra da Compañía Municipal de Teatro do Concello de Sada, ou ben doutra compañía invitada en caso de que o primeiro suposto non sexa posible. NOTA.–En caso de que non sexa posible encher as datas sinaladas por falta de dispoñibilidade das compañías seleccionadas poderá buscarse outra combinación, sempre nas fins de semana de setembro. En caso de que non sexa posible encaixar a actuación dalgunha compañía inicialmente seleccionada, esta decaerá da lista deixando paso á seguinte compañía con mellor valoración. ARTIGO 11.–CONFORMIDADE. Todos os participantes, polo mero feito de selo, aceptan as presentes bases na súa totalidade. ARTIGO 12.–ÓRGANO COMPETENTE. O órgano competente para a ordenación, instrución e resolución do procedemento derivado das presentes bases será a Alcaldía. O que se publica para xeral coñecemento. Sada, 23 de abril de 2018. O alcalde-presidente Óscar Benito Portela Fernández